দ্বিতীয় দফায় ‘বাংলার বাড়ি’ দেওয়া নিয়ে আরও কড়াকড়ি রাজ্যের

ওয়েব ডেস্ক : দ্বিতীয় দফায় বাংলার মানুষকে বাড়ি (Banglar Bari) দেওয়া নিয়ে আরও কড়াকড়ি শুরু করল রাজ্য সরকার। জানা যাচ্ছে, যারা এই বাড়ি পাবেন তাদের তালিকায় ছয় দফায় নজরদারি চালানো হবে। তালিকা নিয়ে কোনও ধরণের অভিযোগ থাকলে তা জানানো যাবে মুখ্যমন্ত্রী মমতা বন্দ্যোপাধ্যায়কে (Mamata Banerjee)।

জানা গিয়েছে, বাংলার বাড়ি (Banglar Bari) প্রাপকদের তালিকা যাচাই করার জন্য একটি সোশাল এডিট টিম তৈরি করা হবে। তারা তাদের পছন্দমতো তালিকা ধরে যাচাই পর্ব করবে। এছাড়াও মোবাইল অ্যাপের মাধ্যমেও ক্রস ভেরিফিকেশন হবে। থানার ওসি,আইসি এবং রাজ্য স্তরের মনিটরিং দল ইচ্ছামত যাচাই করবেন।

আরও খবর : শিল্পদেবতার আরাধনার এক অজানা গল্প বিষ্ণুপুরে

তবে বিডিও বা জয়েন্ট বিডিওরা (BDO) বাধ্যতামূলকভাবে ১৫ শতাংশ, এসডিও স্তরে পাঁচ শতাংশ, জেলা অফিসাররা দুই শতাংশ যাচাই করবেন। এই যাচাই বাধ্যতামূলক করতে হবে। যে কোন অভিযোগ এলে পাঁচটি কাজের দিনের মধ্যে তা নিষ্পত্তি করতে হবে। এছাড়াও জেলাশাসক, বিডিও, এসডিও অফিসেও কমপ্লেন বক্সে অভিযোগ জানানো যাবে। দ্বিতীয় দফার বাংলার বাড়ির সমীক্ষা নিয়ে জেলায় জেলায় বিশেষ গাইডলাইন দিয়েছে রাজ্য। তাতেই ৬ দফা যাচাইয়ের কথা উল্লেখ রাজ্যের।

প্রসঙ্গত, কেন্দ্রে ক্ষমতায় এসে ‘ইন্দিরা আবাস যোজনা’র নাম পাল্টে ‘প্রধানমন্ত্রী আবাস যাজনা’ করে নরেন্দ্র মোদি (Narendra Modi) সরকার। তবে এই আবাস যোজনায় রাজ্যের বিরুদ্ধে অনিয়মের অভিযোগ তুলেছে কেন্দ্রীয় সরকার। এ নিয়ে পর পর কেন্দ্রীয় দল বাংলায় এসে খোঁজ নিয়ে দিল্লিতে গিয়ে রিপোর্ট জমা দিয়েছিল। তার পরেই কেন্দ্রের তরফে জানানো হয়েছিল, বিভিন্ন অনিয়ম সংশোধন না করলে টাকা বরাদ্দ করা হবে না। এমন অবস্থায় মুখ্যমন্ত্রী মমতা বন্দ্যোপাধ্যায় (Mamata Banerjee) ঘোষণা করেছিলেন, কেন্দ্র যদি টাকা না দেয়, তাহলে রাজ্য এই আবাস যোজনার জন্য টাকা দেবে। তার পরেই ‘বাংলার বাড়ি’ বলে নতুন প্রকল্পের ঘোষণা করেন তিনি। সেই প্রকল্পে এবার প্রাপকদের তালিকা যাচাই শুরু করল রাজ্য সরকার।